යාපනයේ පුංගුඩුතීවු ප්‍රදේශයේදී සමූහ දූෂණයකට ලක්කර මරා දැමූ විද්‍යා දැරියගේ මරණය සම්බන්ධයෙන් චෝදනා එල්ල වී සිටින ප්‍රධාන සැකකරුවන "ස්විස් කුමාර්" පොලීසියෙන් නිදහස් කරගැනීම පිණිස වනිතා කටයුතු පිළිබද රාජ්‍ය ඇමතිනී විජය කලා මහේෂ්වරන් කීපදෙනෙකුම මාර්ගයෙන් පොලීසියට බලපෑම් කළ බවට තොරතුරු හෙළිවී ඇති බව ආරංචි මාර්ග වාර්තා කරනවා.එම ආරංචි මාර්ග පවසන පරිදි මෙම තොරතුරු හෙළිවී ඇත්තේ "ස්විස් කුමාර්" ට රැකවරණය දුන් චෝදනාව මත අත් අඩංගුවට ගෙන සිටින හිටපු ජේෂ්ඨ  නියෝජ්‍ය පොලිස්පති ලලිත් ජයසිංහගෙන් ලබා ගත් කට උත්තර අනුවයි.හිටපු නියෝජ‍ය පොලිස්පතිවරයාගෙන් ලද තොරතුරු, දැනට විභාග වෙමින් පවතින විද්‍යා දැරියගේ නඩු විභාගයට ඉදිරිපත් කිරීමෙන් පසුව විජයකලා මහේෂ්වරන් රාජ්‍ය අමාත්‍යවරිය ප්‍රකාශයක් ලබාගැනීම සදහා යාපනය මහාධිකරණයට කැදවීමක් හෝ අත් අඩංගුවට ගැනීමක් සිදුවිය හැකි බවද වාර්තා වනවා.රාජ්‍ය අමාත්‍යවරිය රජයේ අමාත්‍යවරුන් කීහිප දෙනෙකු හරහා ස්විස් කුමාර් බේරාගැනීමට පොලීසියට බලපෑම් කළ බවට තොරතුරු හෙළිවී ඇති අතර මේ පිළිබදව උතුරේ ජනමාධ්‍ය කීපයක තොරතුරු පලවීමෙන් පසුව රාජ්‍ය අමාත්‍යවරිය එම චෝදනාවන් ප්‍රතික්ෂේප කර තිබුනා.මේ පිළිබදව හිරු, අමත්‍යවරියගෙන් විමසීමේ දී ඇය කියා සිටියේ තමන් දැනට ඉන්දියාවේ සිටින බැවින් හෙට (27) දිවයිනට පැමිණි පසු මේ ගැන ප්‍රකාශයක් කළ හැකි බවයි.මෙවැනි වාර්තා පළ වුවද නිල වශයෙන් කිසිවෙකුත් තමන්ගෙන් මේ ගැන විමසා නොමැති බවද ඇය සඳහන් කළා.එසේ විමසුවහොත් පිළිතුරු දිය හැකි බවද රාජ්‍ය ඇමතිනි විජයකලා මහේෂ්වරන් වැඩිදුරටත් කියා සිටියා.